VF Plus: ‘Die harde werk begin nou’Dr. Pieter Groenewald. Foto: VF Plus Die VF Plus het sy steun in die pas afgelope verkiesing meer as verdubbel, maar dr. Pieter Groenewald, dié party se leier, sê die harde werk lê nou eers voor. “Sukses bring natuurlik groter verantwoordelikhede. Die VF Plus besef dit en verbind hom daartoe om sy ondersteuners, en al die mense van Suid-Afrika in groter landsbelang, met toegewydheid en harde werk te beloon,” het Groenewald in ŉ verklaring gesê in reaksie op die party se prestasie by die stembusse. Die VF Plus het vanjaar 414 864 nasionale stemme gewerf – in 2014 was dit 165 715 stemme. Waar hy voorheen vier setels in die nasionale vergadering beklee het, het die party in die sesde demokratiese parlement tien setels. En die VF Plus word in agt van die nege provinsiale wetgewers verteenwoordig waar hy altesaam 11 setels sal beklee. Die party kon ook vanjaar daarin slaag om in minstens 114 stemdistrikte landwyd te wen – in 2014 kon hy slegs in vyf stemdistrikte die meerderheid stemme op hom verenig. Beslis ŉ groei in steun waarvan ander politieke partye sal kennis neem. Maar ondanks die party se prestasie meen Groenewald steeds kiesers se stemme en steun kan nie meer as vanselfsprekend aanvaar word nie. “Ná dese kan die regering en ander opposisiepartye die VF Plus nie langer ignoreer of as irrelevant afmaak nie,” sê hy. “Die boodskap wat die VF Plus saam met sy ondersteuners met hierdie verkiesingsuitslag uitgestuur het, is hard en duidelik: Die mense van Suid-Afrika het genoeg gehad. [Ons is] ŉ party wat sê dat die agteruitgang in die land nie langer kan voortgaan nie. “Ons kiesers het hulle verbind tot die VF Plus se siening dat daar teruggeslaan moet word teen die beleid en vergrype van ŉ regering wat die land tot op die randjie van ekonomiese ineenstorting gelei het en onder wie menseverhoudings ŉ kommerwekkende laagtepunt bereik het.” Groenewald sê die VF Plus is daartoe verbind om hom te beywer vir selfbeskikking en die beskerming van minderheidsgroepe en om te help bou aan ŉ Suid-Afrika waarin al sy inwoners geborge en veilig kan voel met gelyke regte en geleenthede vir almal. “Die finale uitslag van die 2019-verkiesing is die begin van hierdie pad.”